CELEX: 32016R0888
Language: sl
Date: 2016-06-06 00:00:00
Title: Uredba Sveta (EU) 2016/888 z dne 6. junija 2016 o spremembi Uredbe (EU) 2015/323 o finančni uredbi, ki se uporablja za 11. Evropski razvojni sklad glede plačila obrokov

7.6.2016   
            
            
               SL
            
            
               Uradni list Evropske unije
            
            
               L 149/1
            
         UREDBA SVETA (EU) 2016/888
   z dne 6. junija 2016
   o spremembi Uredbe (EU) 2015/323 o finančni uredbi, ki se uporablja za 11. Evropski razvojni sklad glede plačila obrokov
   SVET EVROPSKE UNIJE JE –
   ob upoštevanju Pogodbe o Evropski uniji in Pogodbe o delovanju Evropske unije,
   ob upoštevanju Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020, v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (1) (v nadaljnjem besedilu: Notranji sporazum), in zlasti člena 10(2) Notranjega sporazuma,
   ob upoštevanju predloga Evropske komisije,
   ob upoštevanju mnenja Evropskega računskega sodišča (2),
   ob upoštevanju mnenja Evropske investicijske banke,
   ob upoštevanju naslednjega:
   
               (1)
            
            
               5. junija 2014 je Evropska centralna banka sprejela Sklep (3), ki določa negativno obrestno mero, ki ima za posledico plačilno obveznost imetnika vloge do zadevne nacionalne centralne banke (NCB), vključno s pravico te NCB, da ustrezno bremeni zadevni račun vlog države. Druge NCB, pri katerih se morajo hraniti sredstva Evropskega razvojnega sklada (ERS) v skladu s členom 22 Uredbe Sveta (EU) 2015/323 (4) so sprejele podobne sklepe.
            
         
               (2)
            
            
               V skladu s členom 22(3) Uredbe (EU) 2015/323 prispevek za ERS vsaka država članica knjiži v dobro na posebnem računu, imenovanem „Evropska komisija – Evropski razvojni sklad“ in odprtem pri centralni banki zadevne države članice ali finančni ustanovi, ki jo določi ta država članica.
            
         
               (3)
            
            
               Teh posebnih računov, ki jih države članice odprejo na ime Komisije za namen pologa prispevkov za ERS, ne smejo bremeniti stroški ali obresti vse do trenutka, ko je treba izvesti plačila, s čimer se prepreči izgube v proračunu ERS. Z obračunavanjem stroškov ali negativnih obresti bi zmanjšali proračun ERS in povzročili neenako obravnavo držav članic. Če se torej za račune ERS obračunajo negativne obresti, bi morale zadevne države članice vknjižiti znesek, enak znesku teh negativnih obresti. Glede na to, da nekatere države članice nimajo možnosti, da bi se izognile finančnim posledicam obveznosti knjiženja takih zneskov negativnih obresti na račune ERS, je primerno, da si Komisija pri kritju zahtev za plačilo prizadeva za zmanjšanje teh posledic tako, da prednostno črpa iz zneskov, knjiženih na zadevne račune.
            
         
               (4)
            
            
               Uredbo (EU) 2015/323 bi bilo zato treba ustrezno spremeniti –
            
         SPREJEL NASLEDNJO UREDBO:
   Člen 1
   Člen 22 Uredbe (EU) 2015/323 se nadomesti z naslednjim:
   
      „Člen 22
      Plačilo obrokov
      1.   Pri zahtevkih za prispevke se najprej porabijo zneski, določeni v prejšnjih Evropskih razvojnih skladih, in sicer eden za drugim.
      2.   Prispevki držav članic so izraženi v eurih in se plačajo v eurih.
      3.   Prispevek iz točke (a) člena 21(7) vsaka država članica knjiži v dobro na posebnem računu, imenovanem „Evropska komisija – Evropski razvojni sklad“ in odprtem pri centralni banki zadevne države članice ali finančni ustanovi, ki jo določi ta država članica. Zneski takih prispevkov ostanejo na teh posebnih računih, dokler ni treba izvesti plačil.
      4.   Računa iz odstavka 3 ne smejo bremeniti stroški ali obresti.
      5.   Če se za račun iz odstavka 3 obračunavajo negativne obresti, zadevna država članica najpozneje na datum plačila posameznega obroka, naveden v členu 21, knjiži v dobro računa znesek, ki ustreza znesku teh negativnih obresti, ki se obračunajo šele na prvi dan meseca, ki mu sledi plačilo obroka.
      6.   Brez poseganja v odstavek 7 si Komisija prizadeva, da opravi vsa črpanja s posebnih računov tako, da na navedenih računih ohrani razporeditev sredstev, ki ustreza razdelitvenemu ključu v skladu s točko (a) člena 1(2) Notranjega sporazuma.
      7.   Komisija si pri zagotavljanju denarnih sredstev za ERS v skladu z odstavkom 3 prizadeva za zmanjšanje posledic obveznosti držav članic, da morajo knjižiti zneske negativnih obresti v skladu z odstavkom 5, in sicer tako, da prednostno črpa iz zneskov, knjiženih na zadevne račune.
      8.   Vsaka država članica vknjiži prispevek iz točke (b) člena 21(7) v dobro v skladu s členom 53(1).“
   
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Luxembourgu, 6. junija 2016
      
         
            Za Svet
         
         
            Predsednik
         
         H.G.J. KAMP
      
   
   
      (1)  UL L 210, 6.8.2013, str. 1.
   
      (2)  UL C 5, 8.1.2016, str. 6.
   
      (3)  Sklep ECB/2014/23 Evropske centralne banke z dne 5. junija 2014 o obrestovanju depozitov, stanj in imetij presežnih rezerv (UL L 168, 7.6.2014, str. 115).
   
      (4)  Uredba Sveta (EU) 2015/323 z dne 2. marca 2015 o finančni uredbi, ki se uporablja za 11. Evropski razvojni sklad (UL L 58, 3.3.2015, str. 17).